b'\n_START_ARTICLE_\nAktinolit\n_START_SECTION_\nMineralogija\n_START_PARAGRAPH_\nAktinolit je vmesni \xc4\x8dlen v nizu trdnih raztopin med z magnezijem bogatim tremolitom (Ca\xe2\x82\x82Mg\xe2\x82\x85Si\xe2\x82\x88O\xe2\x82\x82\xe2\x82\x82(OH)\xe2\x82\x82) in z \xc5\xbeelezom bogatim feroaktinolitom (Ca\xe2\x82\x82Fe\xe2\x82\x85Si\xe2\x82\x88O\xe2\x82\x82\xe2\x82\x82(OH)\xe2\x82\x82). Magnezijevi in \xc5\xbeelezovi ioni se lahko v kristalni strukturi neovirano izmenjujejo. Azbestozni aktinolit se podobno kot tremolit obravnava kot azbest.\n_START_SECTION_\nNahajali\xc5\xa1\xc4\x8da\n_START_PARAGRAPH_\nAktinolit se obi\xc4\x8dajno nahaja v metamorfnih kamninah, na primer v kontaktnih avreolah, ki obdajajo ohlajene globo\xc4\x8dnine. Nastaja tudi kot produkt metamorfizma z magnezijem bogatih apnencev._NEWLINE_Staro ime minerala, uralit, se je v\xc4\x8dasih uporabljalo za produkt preperevanja predvsem piroksena v zmes, ki je vsebovala ve\xc4\x8dinoma aktinolit. Metamorfne gabrovske in diabazovske kamnine, ki se omenjajo kot epidiorit, vsebujejo precej\xc5\xa1nje koli\xc4\x8dine uralitskih preperenin. _NEWLINE_Glavna nahajali\xc5\xa1\xc4\x8da prozornega aktinolita, ki je primeren za izdelavo nakita, so na Tajvanu in v Kanadi. Druga pomembnej\xc5\xa1a nahajali\xc5\xa1\xc4\x8da so na Madagaskarju, v Tanzaniji in ZDA. V Sloveniji so aktinolit (smaragdit) na\xc5\xa1li v Savinjskih Alpah.\n_START_SECTION_\nVarnost\n_START_PARAGRAPH_\nNekatere vrste azbestov, ki so nastale iz vlaknatega aktinolita, imajo tako majhna vlakna, da lahko prodrejo v plju\xc4\x8da in po\xc5\xa1kodujejo avreole.\n_START_SECTION_\nDraguljarstvo\n_START_PARAGRAPH_\nNekatere vrste aktinolita se uporabljajo kot poldragi kamni. Eden od njih je nefrit, ki je ena od vrst \xc5\xbeada. Druga vrsta je \xc5\xbeadeit, ki je razli\xc4\x8dek piroksena._NEWLINE_Eden od poldragih  kamnov  je aktinolitsko ma\xc4\x8dje oko, ki je prosojno do neprozorno in zelene do zeleno rumene barve. Ta poldragi kamen so v\xc4\x8dasih napa\xc4\x8dno imenovali \xc5\xbeadovo ma\xc4\x8dje oko. Prozorni aktinolit je redek in se brusi za zbiralce dragih kamnov.'